**Husordensreglement for Grundejerforeningen Vierdiget**

Husordensreglement godkendt på ekstraordinær generalforsamling den 26.06.2018.

**Affald**

Affald skal opbevares i de dertil indrettede containere. Disse skal opbevares på egen grund på de dertil indrettede arealer, så de ikke er synlige fra vejen.

**Støj**

Græsslåning og andet larmende havearbejde må kun foregå mellem kl. 8-20 på hverdage og kl. 10-18 i weekender/på helligdage under ekstra hensyntagen til naboer.

Brug af boremaskiner og andet støjende værktøj må ikke finde sted mellem kl. 20-8 på hverdage eller i weekender kl. 18-10.

**Musik**

Musik samt anden støjende underholdning skal udøves under hensyntagen til de øvrige beboere; især på hverdage. Alle beboere opfordres til at varsle fester minimum en uge i forvejen.

## Trafik og parkering

Al kørsel på foreningens område skal foretages med hensyntagen til beboerne i området og med max. 30 km/t.

Kørsel i motorkøretøjer og cykel må kun foregå på de asfalterede veje.

Biler må kun parkeres på de afgrænsede private parkeringspladser samt på gæsteparkerings-pladserne og derfor ikke langs kørevejene. En kortvarig standsning for af- og pålæsning er dog tilladt.

Der henstilles til at de få gæsteparkeringspladser forbeholdes beboernes gæster, og at der derfor ikke parkeres i længere tid på disse.

Uindregistrerede motorkøretøjer må ikke parkeres på gæsteparkeringspladserne.

Campingvogne, trailere, bådtrailere, både mm. må ikke parkeres på gæsteparkeringspladserne. Disse er forbeholdt biler.

## Terrasser og altaner

Terrasserne må ikke anvendes til opmagasinering af genstande, der ikke naturligt finder anvendelse på en terrasse. Der hører redskabsrum med til alle huse, som kan anvendes. Der henstilles til at man tager hensyn til de omkringliggende husstandes udsyn til hav og fællesarealer. Parasoller bør derfor være slået sammen, når de ikke anvendes, og de skal altid være forsvarligt forankret.

Brug af grill og åben ild skal ske under hensyntagen til naboer og genboer.

Trampoliner er ikke tilladt.

## Oppyntning

Oppyntning med lyskæder og lignende skal opsættes under hensyntagen til naboer og må ikke være til gene. Der henstilles til, at lyset slukkes om natten af hensyn til naboer.

## Husdyr

Et husdyrhold må aldrig være til gene for andre beboere.

Det er ejerens ansvar at husdyret ikke færdes på andre beboeres ejendom.

Ved færdsel på fællesarealerne skal husdyr føres i snor.

Ejeren skal sørge for at husdyret ikke ødelægger områdets bevoksning/beplantning.

Ejeren skal fjerne husdyrets efterladenskaber med det samme.